Anita Pienaar - Skool vir Biokinetika, Rekreasie en Sportwetenskap
Anita Pienaar het ŉ PhD in Menslike Bewegingskunde met spesialisasie in pediatriese oefenwetenskap (Kinderkinetika). Sy is ŉ professor in die Skool vir Biokinetika, Rekreasie en Sportwetenskap by die Noordwes-Universiteit (Potchefstroomkampus) waar sy as programleier optree vir die Kinderkinetikaprogram, met onderrigverpligtinge aan nagraadse studente in Sportwetenskap en Kinderkinetika.
Prof Pienaar het die Kinderkinetika akademiese program tot stand gebring, wat sedert 1998 onder haar leierskap ontwikkel het tot ŉ beduidende loopbaangeleentheid vir jong mense wat spesialiseer op pediatriese oefenwetenskap. Die akademiese program maak tans deel uit van die opleiding van 4 tersiêre instansies in Suid-Afrika. Die SA Akademie vir Wetenskap en Kuns het prof Pienaar in 2012 vereer met ŉ eremedalje vir ‘buitengewone bydrae tot die wetenskap’ in haar vakgebied.
Sy is ŉ aktiewe navorser wat sedert 2005 oor ŉ Nasionale Navorsingstigting-gradering beskik. Sy is sedert 2008 al verskeie kere aangewys as die mees produktiewe navorser in die Fakulteit Gesondheidswetenskappe, maar ook in die Fokusarea FASRek. Sy het die mylpaal van 100 publikasies in geakkrediteerde tydskrifte bereik, het twee hoofstukke in eweknie-geëvalueerde boeke geskryf en het verskeie studentehandboeke die lig laat sien. Vyftig meesters- en PhD-studente het reeds hul studies onder haar studieleiding voltooi. Haar mees waardevolle navorsingsuitsette in die afgelope 10 jaar het te make met die vasstel van die status van groei, gesondheid en motoriese ontwikkeling van kinders in Suid-Afrika, die uitwerking van diversiteit van ons bevolking op die ontwikkeling van kinders in verskillende areas, en die toetsing van intervensieprogramme vir verskillende spesiale toestande soos vetsug by kinders, MIV, fisiese onaktiwiteit en motoriese tekortkominge by kinders. Sy is tans die hoofondersoeker van 2 longitudinale studies, die NW-kinderstudie wat ondersoek instel na die gesondheid en motoriese ontwikkeling van laerskoolkinders, en ŉ longitudinale ontleding van groei en ontwikkeling gedurende die mid-adolessente fase en die verband met sportprestasie.